Jacaranda FM-omroeper se vrou sterk aanZina Rotherham sterk in die hospitaal aan. Foto: Facebook Paul Rotherham, ŉ omroeper by Jacaranda FM, se vrou, Zina, sterk aan nadat sy Woensdag twee keer geskiet is tydens ŉ kapingspoging. Zina is geskiet kort nadat sy ŉ vriend by die Marlboro Gautrein-stasie in Sandton, Johannesburg, afgelaai het. Die voorval het naby die stasie in Alexandra plaasgevind. Zina is in haar hand en maag geskiet. Sy sterk tans in die Sunninghill-hospitaal aan. Paul het Donderdagaand op sy Facebookblad geskryf “sy is positief en vol grappies” in die hospitaal en gesê Zina sterk goed aan in die hoësorg-eenheid. “Sy is positief en maak grappies, al is haar hand baie seer. Ons is dankbaar vir morfien,” skerts hy. Hy sê dokters wag vir die wond in haar maag om te dreineer voor sy in die teater opgeneem kan word vir ŉ spesialis om aan haar linkerhand te opereer. Zina en Paul het almal bedank vir hul gebede, ondersteuning en boodskappe van bemoediging.